Beeld sê: Kommunikasie van ministers al beter, maar ... | Netwerk24
Dr. Blade Nzimande, minister van hoër onderwys, wetenskap en tegnologie.
Grootliks is die kop-onderstebo-gemompel van sommige, die uitdagende arrogansie van ander en ad hoc- rond-en-bont-pratery van die meeste duidelik getemper. Indien dit die gevolg is van ’n sweep wat iewers geklap het, het dit die gewenste uitwerking gehad.
Daar is uitvoerende hoofde van maatskappye wat voortdurend intensiewe afrigting ontvang oor hul kommunikasie of minstens voor ’n belangrike voordrag. Dit behoort verpligtend te wees vir ministers wat in die digitale era meermale so met die bevolking sal moet praat. Of sodanige kommunikasie moet beperk word tot diegene wat ’n sigbare aanvoeling daarvoor het.
Dr. Blade Nzimande, minister van hoër onderwys, wetenskap en tegnologie, het veral ’n goeie voorbeeld gestel met sy bekendmaking van die infasering van studente op universiteitskampusse. Sy voordrag was nie net vlot nie, maar hy het volledige inligting oor ’n komplekse kwessie verskaf en nie net bloot na ’n volgende staatskoerant verwys nie.
Angie Motshekga, sy kollega vir basiese onderwys, het ook ’n goeie toespraak gehou, maar met min werklike inligting.
Angie Motshekga, sy kollega vir basiese onderwys, het ook ’n goeie toespraak gehou, maar met min werklike inligting. Waarom dit hou as sy nie eens die skoolkalender kan aankondig nie?
Die publiek ervaar nog heelwat van wat ministers sê as verwarrend. Dit is grootliks omdat daar steeds heeltemal te veel regulasies is waarmee probeer word om elke lewensaktiwiteit aan makro-bestuur te onderwerp. En wanneer dit onprakties, sinloos en strydig met ander regulasies is, veroorsaak dit verwarring en verkeerde vertolkings.
Klaarblyklik is daar al bykans 1 000 bladsye se regulasies uitgereik. Die burokratiese nagmerrie moet tot ’n einde kom en die getal bladsye kan gerus met 70% tot 80% verminder word.
Ironies is dit juis pres. Cyril Ramaphosa se goeie kommunikasie wat daartoe bygedra het dat hy aan die begin van die pandemie geloofwaardigheid en belangrike steun vir inperking gevestig het.
Hy het net sy eie uitvoerende span te blameer vir die mate waarin dit sedertdien ondermyn is.
Hopelik ruk die ministers hulle nog vinniger en verder reg.
Meer oor: Blade Nzimande | Regering | Ministers | Hoofartikel | Kommunikasie
Die Burger sê: Dlamini-Zuma se twak oor tabak bly steeds nat